Olimpiada județeană la tenis de câmp pe gimnaziu a avut loc zilele trecute la moderna bază sportivă Miraj Star, din Dragomirna. Competiția a fost organizată de Inspectoratul Școlar Județean în parteneriat cu ACS „Tenis King” Suceava, responsabil de bunul mers al întrecerii fiind profesorul Mihai Pop, de la Școala Gimnazială „Cristofor Simionescu”, din Plopeni.
În concursul băieților, locul întâi i-a revenit lui Ștefan Gojnea, de la Liceul Teoretic Filadelfia, pozițiile următoare fiind ocupate de Andrei Gheorghiu, de la Școala Șimnazială nr. 3 Suceava, Augustin Lupeș, de la Colegiul Național „Petru Rareș” și Lucas Tărăbuță, de la Liceul Teoretic Filadelfia.
La fete, pe primele două poziții s-au situat surorile Daria și Diana Cenușă, eleve la Școala Gimanzială nr. 3 din Suceava, urmate în clasament de Teodora Diaconița, tot de la Școala Gimnazială nr. 3, și Alexandra Savițchi, de la Școala Gimnazială „Petru Comărnescu” Gura Humorului.
„A fost un concurs foarte animat, cu prilejul căruia copiii s-au bucurat de tenis. Mulțumim pentru găzduire familiei Ududec, precum și sponsorilor Inter Conti și TipoArt”, a declarat profesorul Mihai Pop.
În aceeași locație, la sfârșitul acestei săptămâni vor avea loc alte două competiții interesante. Sâmbătă se va desfășura turneul Tenis 10 MPG intitulat Cupa „Miraj Star”, iar duminică se vor juca partidele din cadrul Olimpiadei județene la tenis de câmp pe licee.